Japanin moottoritieverkko
Historia

Toisen maailmansodan jälkeinen Japanin talouden elpyminen johti massiiviseen henkilöautokannan kasvuun. Silloinen tiejärjestelmä ei pystynyt vastaamaan kasvaneen autoilun tarpeisiin; vuonna 1956 vain 23 prosenttia valtateistä oli päällystetty. Tokion ja Osakan välisestä valtatiestä 1 oli päällystetty vain kaksi kolmannesta.
Huhtikuussa 1956 Japanin hallitus perusti Nihon dōro kōdan -valtionyhtiön vastaamaan maanlaajuisen moottoritieverkon rakentamisesta ja ylläpidosta. Vuonna 1957 annettiin lupa aloittaa Meishin-moottoritien (nykyinen Jidōshadō E1) rakentaminen Nagoyan ja Kōben välille. Ensimmäinen osuus Meishin-moottoritiestä avattiin 1963.
Lisäksi Japanin hallitus perusti muitakin yrityksiä rakentamaan ja ylläpitämään suurimpien kaupunkien moottoritieverkkoja. Shuto kōsokudōro kōdan (joka vastaa Shutō-moottoritieverkosta) perustettiin 1959, ja Hanshin kōsokudōro kōdan (joka vastaa Hanshin-moottoritieverkosta) perustettiin 1962.
Vuonna 1966 tehtiin suunnitelma 7 600 kilometrin mittaisen kansallisen moottoritieverkon rakentamisesta. Tässä suunnitelmassa etusijalla olivat rannikon myötäisesti kulkevat moottoritiet, ja sisämaan poikittaiset moottoritiet olivat toissijaisesti rakennettavia. Vuonna 1987 suunnitelma laajennettiin 14 000 kilometrin mittaiseksi. Tämän jälkeen suunnitelmaan on lisätty yksittäisiä osuuksia, ja yksittäisiä moottoriteitä on suunniteltu jatkettavaksi (ainakin vuonna 2016 moottoriteiden numeroinnin yhteydessä).
Lokakuussa 2005 Nihon dōro kōdan, Shuto kōsokudōro kōdan, Hanshin kōsokudōro kōdan ja Honshū–Shikoku renrakukyō kōdan (joka ylläpitää kolmea siltayhteyttä pääsaari Honshūn ja Shikokun välillä) yksityistettiin osana pääministeri Jun’ichirō Koizumin hallituksen reformipolitiikkaa. Nihon dōro kōdanin ylläpitämä valtakunnallinen moottoritieverkko jaettiin kolmeen yhtiöön alueittain; idässä Higashi-Nihon kōsokudōro kabushikigaisha (E-NEXCO), keskellä Naka-Nihon kōsokudōro kabushikigaisha (C-NEXCO) ja lännessä Nishi-Nihon kōsokudōro kabushikigaisha (W-NEXCO). Shuto kōsokudōro kōdan toiminnot siirrettiin uuteen yritykseen nimeltä Shuto kōsokudōro kabushikigaisha ja Hanshin kōsokudōro kōdanin toiminnot siirrettiin uuteen yritykseen nimeltä Hanshin kōsokudōro kabushikigaisha. Honshū–Shikoku renrakukyō kōdan uudellennimettiin Honshū–Shikoku renrakukyō kabushikigaishaksi, joka on tarkoitus yhdistää myöhemmin osaksi W-NEXCOa.
Japanin moottoriteiden rakentaminen on rahoitettu pääsääntöisesti velkarahalla. Alun perin tarkoituksena oli muuttaa moottoritiet ilmaisiksi Norjan tapaan sen jälkeen, kun tie on maksanut itsensä takaisin. Jidōshadō E1 on maksanut itsensä kokonaisuudessaan takaisin jo vuonna 1990. Vuonna 1972 päätettiin kuitenkin, että tiemaksuja kerätään kaikilta moottoriteiltä, jotta saataisiin yksi rahoituslähde ylläpitokustannusten kattamiseksi, koska osa moottoriteistä on hyvin vähäliikenteisiä. Maanjäristysten vaikutusta vähentävät toimet, hankala maasto ja laajamittainen melusuojaus tekevät Japanin moottoriteistä kalliita rakentaa verrattuna moniin muihin maihin. Tällä hetkellä tietullit siirretään yhteen rahastoon, jonka tarkoituksena on maksaa takaisin koko velaksi rakennettu moottoritieverkko. On suunniteltu, että kaikki Japanin valtakunnalliset moottoritiet ovat ilmaisia vuonna 2050. Vuonna 2016 tätä tavoitetta siirrettiin vuoteen 2065, jotta voitaisiin toteuttaa 36 miljardia dollaria maksava moottoriteiden peruskorjausohjelma.
Maaliskuussa 2009 silloinen pääministeri Tarō Asō julkaisi suunnitelman alentaa tietullit tuhannen jenin suuruiseksi viikonloppuisin ja kansallisina pyhäpäivinä. Arkisin tietulleja alennettaisiin noin 30 prosenttia. Japanin kansallisen moottoritierakennusliiton mukaan 4,41 miljoonaa ajoneuvoa käyttää Japanin moottoritieverkkoa päivittäin, kukin ajaen keskimäärin 43,7 kilometriä päivässä.
Suuri osa uusista kansallisista moottoriteistä on rakennettu tai suunniteltu rakennettavaksi uudella suorahallintajärjestelmällä, jossa Japanin hallitus ja paikallishallitukset rahoittavat moottoritien, joka on avaamisesta asti ilmainen käyttäjille.